Revner er begyndt at dukke op i murværket på flere huse i Jylland og på Fyn. Den langvarige sommervarme har nemlig udtørret jorden i sådan en grad, at der opstår sætningsskader på husene. Det fortæller TV2 Fyn og DR i indslag med eksempler fra henholdsvis Asperup på Fyn og Herning i Midtjylland.

Læs også: Huse revner efter varm og tør sommer

Årsagen er, at husene er funderet på såkaldt plastisk ler. Jo højere plasticitetsindeks, leren har, jo mere følsom er den overfor ændringer i det naturlige vandinhold og jo mere ustabil er leren. Når sommersolen skinner stort set uafbrudt, som den har gjort i den seneste måneds tid, mister træer og buske mere vand, og de suger derfor mere op gennem rødderne. Træernes tørst betyder, at vandindholdet i lerjorden mindskes, hvorefter leren komprimeres og sætningsskader opstår i de bygninger, der er bygget ovenpå.

Forventer ekstra mange skader

Denne sammenhæng er gammel viden, og tørke er hvert år årsag til talrige sætningsskader. Men den usædvanligt tørre sommer, betyder, at fagfolk forventer ekstra mange skader i år.

»Vi forventer at se flere skader i år, fordi vi har haft usædvanlig lidt nedbør. Leret vil mangle vand i år, så vi vil se udtørringskader,« siger miljøingeniør Line Mai fra virksomheden Jens Johan Andersen Geoteknik A/S eksempelvis til DR.

Opstår uden varsel

Problemet for bygningsejerne er, at skaderne er svære at forudse.

»Udtørringsskader udvikles - ofte pludseligt - i en tør sommerperiode, efter at huset i årevis har stået uden skader,« står der således i Byg-Erfas erfaringsblad om sætningsskader forårsaget af træer.

Det er især boligejere på Vestfyn og Østjylland, der skal være opmærksom på risikoen. I disse områder er der nemlig meget fedt ler fra tertiærtiden. Ifølge det 24 år gamle erfaringsblad var 30-40 procent af alle opståede revneskader på parcelhuse i disse områder således forårsaget af nærtstående træer og buske.

Grib telefonen i stedet for motorsaven

Husejerne skal imidlertid ikke bare finde spade og motorsav frem og fælde alt grønt i umiddelbar nærhed af deres huse, understreger Line Mai.

»Selvom det er træer, der trækker vand ud af leret, så er det ikke altid løsningen at fælde træerne i haven. Vandindholdet i leret skal holdes så konstant som muligt, så derfor er det godt med kompetent rådgivning,« lyder hendes råd til TV2 Fyn.

Politikere overvejer hjælp

Desværre for boligejerne er der ikke hjælp at hente hos forsikringsselskaberne.

»Årsagen skal være pludselig, og det er den ikke i den sådan situation. Udtørring har fundet sted over en længere periode, og derfor er årsagen ikke pludselig, forklarer konsulent i brancheorganisationen Forsikring og Pension Ole Vidstrup således til DR.

Ifølge DR vil Socialdemokraterne efter sommerferien se på, om der politisk skal gøres noget for at hjælpe de ramte husejere.

»Ud over at gøre mere for at bekæmpe klimaforandringerne bliver vi også nødt til at tilbyde en hjælpende hånd til nogle af de mennesker, der kommer i klemme undervejs,« siger Jens Joel, klima- og energiordfører for Socialdemokratiet således til DR.